Greier du enda en dystopisk kinotrilogi?
En barnehær skal redde verden i lovende "The 5th wave", som skjemmes av at den er for mye av en introduksjon til en ny filmserie. 

Visst er det mulig å se "The 5th wave" uten å sammenlikne med andre fantasytrilogier basert på bokserier for unge voksne som har oversvømt kinoene det siste tiåret. 
Men lett er det ikke. 
Både fordi filmen helt klart er planlagt å være den første i en trilogi, noe framdriften lider under. 
Og fordi den helt klart forsøker å surfe på bølgen med de samme ingrediensene som serier som "The Hunger Games". 
"Divergent" og "Twilight". 
Med dollartegn i tankene. 

Mangler visuell signatur 

Om dystopiske bokserier: 

The 5th wave" mangler kanskje den klare signaturen som i hvert fall "Hunger Games" og "Twilight" hadde, og bringer lite nytt til sjangeren. 
Likevel: historien om den tapre Cassie, som tar en dag av gangen i en postapokalyptisk verden, er tidvis både sjokkerende, spennende og gripende i all sin gru. 

Fra å leve et trygt og godt familieliv, finner 16 år gamle Cassie (Chloë Grace Moretz) seg selv livredd, bevæpnet og alene i en verden der nesten hele menneskeheten er utryddet. 
Gjennom fire fatale bølger: tap av all strøm og maskinkraft, jordskjelv og tsunami, epidemi og til slutt infiltrasjon, har romvesener overtatt kloden. 
Nå ventes den endelige og femte bølgen, den som skal utrydde menneskeheten for godt. 
Militæret trener opp en hær av overlevende barn for å kjempe imot. 
Ingen vet hvem man kan stole på. 
Og midt i dette marerittet leter Cassie desperat etter lillebroren hun har kommet bort fra. 

Tøff og sårbar hovedrolle 

Katastrofer, utryddelser, drap, krig, flukt – og romantikk. 
Det mangler ikke på drama her. 
Tvert imot kan "The 5th wave" tidvis føles noe overlesset. 
Men effektene er holdt på et relativt sobert og realistisk nivå. 
Moretz får maks ut av både det tøffe og sårbare i Cassie, som så langt i trilogien er den eneste virkelig spennende rollefiguren. 

"The 5th Wave" er basert på Rick Yances romanbestselger med samme navn, på norsk utgitt som Den 5. bølgen. 
Boken er den første i en trilogi. 
